Tessufeɣ-itt-dd, tɛawed-as tira; Milouda El Hankari
Zeg udlis n A. Renisio: ÉTUDE SUR LES DIALECTES BERBÉRES DES BNI IZNASSEN, DU RIF ET DES SENHAJA DE SRAÏR. GRAMMAIRE, TEXTES ET LEXIQUE.1932,
Leḥkayet-a, isemma-tt Renisio “LÉGENDE DE SIDI AISA UABDELKRIM”.Ieawed-as–tt Ɛmar n Ɛli zi Ayt Weryaɣel, izeddeɣ gi Meknas.
Adlis i dd-igguren d ij n tɣewwint n yezlan igerw-iten-dd Renesio zi ddcurat n Ayt Weryaɣel.
Sidi Ɛisa Uɛebdekrim, yemḍel gi Zzawit jer n Ayt Ɛebḍella d Ayt Ɣriḍ.
Iwa imɣer uka yeḍḍerɣel.
Ɣer-s tlata n tarwa-ines, kul ijjen s yemma-s, ijjen qqaren-as Sidi Mḥend, ijjen qqaren-as Sidi Musa, ijjen qqaren-as Sidi Yusef.
Yesqad-iten baba- tsen ad gemren gi lɣabet, a das-dd-awyen lweḥc zi lexla. Sidi Mḥend, yewwi-dd tayerẓiẓt. Sidi Yusef yewwi-dd taqennit. Sidi Musa ur yufi ci, yewwi-dd tiɣidet taqeccart.
Wami i dd-xeḍlen, inna-sen: a wladi min dd-tiwim? Iqerreb Sidi Mḥend d amezwaru, yuc-as tayerẓiẓt. yessekk xaf-s afus-ines, yenna-s; a memmi d tasebḥant. Iqerreb ɣer-s Sidi Yusef, yuca-s taqennit, yessekk xaf-s afus-ines ,yenna-s: a memmi d tasebḥant. Iqerreb ɣer-s Sidi Musa yuca-s tiɣidet taqeccart, yessek xaf-s afus-ines, yufa-tt d taḥercawt. Tessiwel-dd ɣer-s yemma-s n Sidi Musa, tenna-s i Sidi Ɛisa:” aqa ad tesxesred ci gi mmi”.
Inna-s netta Sidi Ɛisa: ad yegg rebbi tarwa-inek am ṭɣeṭṭan, wa ad yeccat wa, a tcexmani ɣa mragg°ajen, wa ad ijeggu x wa.
Sidi Mḥend, yejmeɛ taqbilt n Ayt Weryaɣel. Wami i ten-yejmeɛ, inna-sen: wi deg-kum ad iḍmen tagzirt, a dakum-ḍemneɣ necc taqbilt-nkum, jjuɛ d lmexzen ur ɣer-kum dd-ittis. Qqimen ɣir sseɣden qqeɛ. Inna-sen: necc aqa ḍemneɣ jjuɛ d lmexzen ur x-kum dd-ittcerrif.
Wami ɣa yemmet, bnan-t, ggin-as tawwurt tewda-yasen. Ḥetta rami i das-ggin tawwurt zdat i tegzirt, ɛad i tbedd. Netta yemḍel jer Izefzafan d Ayt Wejdir deg warendad n lebḥer.
Sidi Musa, yenya ij n nhar x tserdunt, iraḥ ag ubrid, yelqa ij n wergaz, yeṭṭef-as deg wargam n tserdunt, inna-s: ur zeg-k reẓẓmeɣ ɣir mala tucid-ayi rrẓeq minzi ad sɛiceɣ tarwa-inu. Inna-s netta: ur ɣer-i min dak-ɣa uceɣ, melli ɣer-i min dak-ɣa uceɣ ila uciɣ-t i uzellif-inu. Yugi a s zeg-s yerẓem. Yenna-s: iwa sir ag ubrid, ayen ɣa tafed ag ubrid ksi-t. Sidi Musa isbedd taserdunt.
Idwel wergaz-nni ar ubrid, yufa ij n qettala terẓem aqemmum, trezzu wi ɣa tecc. Inna-s: nec ttreɣ-as rrẓeq , netta yuc-ayi qettala a dayi tecc, ad tecc tarwa-inu. Idwel ɣer-s yufa-t ibedd, inna-s: necc ttreɣ-ak rrẓeq, cekk tucid-ayi qettala. Inna-s: raḥ ukan, mala deg-k ci n nneyyet iksi-tt. Inna-s: la, yallaḥ ksi-tt cekk. Iraḥ akid-s Sidi Musa.
Wami iwḍen, qettala tenḍu-dd ar Sidi Musa, tenneḍ-as am tɛugg°aḍt gi nneṣṣ-ines.
X uyenni qqaren-as Sidi Musa aɛugg°ad.
Argaẓ-nni i das-iṭṭren rrẓeq, issek-as Sidi Musa afus-ines x tiṭṭawin-ines, uka idderɣel. Inna-s: sir ad truḥed ur dak yuci ci rebbi. Ur deg-k bu-nneyyet.
kab_Latn fra_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn